b'\n_START_ARTICLE_\nOtomar Bamberg\n_START_SECTION_\n\xc5\xbdivljenje in delo\n_START_PARAGRAPH_\nOtomar Bamberg, sin Fedorja Bamberga, se je tiskarstva izu\xc4\x8dil v nem\xc5\xa1kem Augsburgu. Leta 1869 je postal vodja tiskarne in knjigarne Ignac Kleinmayr & Fedor Bamberg v Ljubljani. Zgradil je novo tiskarno in jo opremil z modernimi stroji. Sprva je tiskal in izdajal samo nem\xc5\xa1ke knjige in \xc4\x8dasopise, pozneje, od 80. let 19. stoletja naprej pa tudi vse ve\xc4\x8d slovenskih u\xc4\x8dbenikov in literarnih del, med drugimi tudi prvo izdajo Cankarjeve Erotike (1899) in dela drugih slovenskih knji\xc5\xbeevnikov, med katerimi so bila dela Josipa Stritarja, Frana Levstika, Franceta Pre\xc5\xa1erna, Simona Gregor\xc4\x8di\xc4\x8da, Antona A\xc5\xa1kerca, Otona \xc5\xbdupan\xc4\x8di\xc4\x8da in drugih. Bamberg je s kakovostnimi izdelki vplival na razvoj slovenske knji\xc5\xbeevne kulture. Bil je predsednik Dru\xc5\xa1tva tiskarjev v Ljubljani. Leta 1919 je podjetje prodal delni\xc5\xa1ki dru\xc5\xbebi \xc5\xa0tampa v Ljubljani.'